BBSK – Novohradské osvetové stredisko Lučenec

MLÁDEŽ SPIEVA 2015
Propozície regionálnej prehliadky detských a mládežníckych  speváckych zborov

Organizátor: Novohradské osvetové stredisko
Termín: 13. marca 2015
Miesto: ZUŠ Poltár
Poslanie prehliadky

Účastníci prehliadky – deti a mládež jednotlivých typov škôl, a to základných, základných umeleckých a stredných – sa učia svojím spevom vnímať krásu hudby, pestujú a uchovávajú si spevnosť ako jeden z výrazných, hoci v poslednom čase oslabovaných atribútov kultúry osobnosti moderného človeka. Vytváranie návyku spievať, mať záľubu a porozumenie pre kultivovaný spev má osobitný význam v dnešnej dobe, kedy sa mladému človeku vtieravo núka reprodukovaná monofunkčná hudba priemyslu zábavy. Účinkovanie v speváckom zbore preto vedie nielen ku kontinuite v speváckych prejavoch v celom životnom procese (v zboroch detských, mládežníckych, dospelých, cirkevných a pod.), ale tiež vytvára predpoklady pre rozšírenie poslucháčskej bázy tzv. vážnej hudby a v konečnom dôsledku pre orientáciu na vyššie kultúrne a duchovné hodnoty. Mládež spieva je najstaršou a v posledných rokoch jedinou súťažou v oblasti zborového spevu detí a mládeže na Slovensku.
Podmienky účasti na prehliadke:
1. Prehliadky sa môžu zúčastniť detské spevácke zbory s členmi, ktorí sú žiaci základných škôl, s toleranciou porušenia vekového limitu cca 20% členov zboru a mládežnícke spevácke zbory s členmi, ktorí sú študenti stredných škôl, s toleranciou porušenia vekového limitu cca 20% členov zboru.
2. Zborom odporúčame, aby do súťažného programu zaradili polyfónnu skladbu (kánon), skladbu slovenského autora a úpravu ľudovej piesne.

3. Súťažný program zboru má byť cca 15 min.

Finančné zabezpečenie prehliadky
Náklady spojené s dopravou uhradí speváckym zborom Novohradské osvetové stredisko v Lučenci
Spôsob hodnotenia prehliadky:

Súčasťou regionálnej prehliadky bude hodnotiaci rozborový seminár pre dirigentov a vedúcich zborov pod vedením odborných lektorov, ktorí môžu odporučiť postup na krajské kolo súťaže. 
Každý zúčastnený zbor získa diplom.
Záväzné prihlášky s počtom ľudí prosíme zaslať do 10. marca 2015 na adresu:


Novohradské osvetové stredisko, J. Kármána 2, 984 01  Lučenec

noslc@noslc.sk
